Уэрсей Фаинэ Темболэт и пхъур
Къэбэрдей-Балъкъэрым и жылагъуэм хэщIыныгъэшхуэ игъуэтащ. Дунейм ехыжащ Къэбэрдей-Балъкъэр Республикэм зэфIэкI зыбгъэдэлъ и къэрал лэжьакIуэ Уэрсей Фаинэ Темболэт и пхъур.
Уэрсей Фаинэ Уэрсей Фаинэ 1926 гъэм Курп Ипщэ къуажэм къыщалъхуащ. Сабий унэм щапIа хъыджэбзым егъэджакIуэ IэщIагъэр къыхихри, Налшык егъэджакIуэхэр щагъэхьэзыру дэт институтыр 1945 гъэм къиухащ. Абы иужькIэ Налшык дэт педагогикэ еджапIэм уври, егъэджакIуэу абы 1950 гъэм нэсыху щылэжьащ. Жылагъуэ, комсомол лэжьыгъэм жыджэру хэтащ.
1950 гъэм ар ВЛКСМ-м и Къэбэрдей обкомым школакIуэ щIалэгъуалэмрэ пионерхэмрэ ядэлэжьэнымкIэ и секретару, зы илъэс дэкIри — етIуанэ секретару, иужькIэ япэ секретару хахащ икIи а къулыкъур илъэсиблкIэ ирихьэкIащ. Комсомол лэжьыгъэр къежьапIэфI хъуащ икIи Уэрсей Фаинэ 1957 гъэм ЕгъэджэныгъэмкIэ министерствэм и унафэщIу, 1958 гъэм КъБАССР-м щэнхабзэмкIэ и министру ягъэуващ. Иужьрей IэнатIэм ар щыпэрыта илъэсхэм хиубыдэу Налшык дащIыхьащ музыкэ, щэнхабзэ еджапIэхэм я унэхэр, республикэ библиотекэр, гъуазджэмкIэ музейр. Апхуэдэу республикэм и районхэми лэжьыгъэшхуэ щекIуэкIащ, абыхэм музыкэмкIэ школхэр, нэгъуэщI щэнхабзэ IуэхущIапIэхэр къыщызэIуахащ.
Уэрсей Фаинэ Темболэт и пхъур республикэм и жылагъуэ-политикэ гъащIэм жыджэру хэтащ. 1955-1958 гъэхэм ар КПСС-м и обкомым и бюром хэтащ. Апхуэдэу ар КъБАССР-м и Совет Нэхъыщхьэм и зэхуэсыгъуэу блым я депутату щытащ. 1963 гъэм щыщIэдзауэ 1985 гъэм пенсэм кIуэху Уэрсей Фаинэ КъБАССР-м и Совет Нэхъыщхьэм и Президиумым и Секретару щытащ.
Илъэс куэдкIэ ар ЦIыхубзхэм я советскэ комитетым и пленумым хэтащ, Къэбэрдей-Балъкъэрым и ЦIыхубзхэм я советым и унафэщIу щытащ. Лэжьыгъэ IэнатIэм щиIа ехъулIэныгъэхэм папщIэ абы ГуащIэдэкI Бэракъ Плъыжь орденыр, «За трудовое отличие», «За трудовую доблесть» медалхэр, КъБАССР-м и Совет Нэхъыщхьэм и Президиумым и ЩIыхь тхылъыр, ЦIыхубзхэм я советскэ комитетым и ЩIыхь тхылъыр, щIыщIэхэр къэгъэсэбэпынымкIэ иIэ фIыщIэм папщIэ ВЛКСМ-м и ЦК-м и ЩIыхь тхылъыр къыхуагъэфэщащ.
Зыпэрыта лэжьыгъэ IэнатIэми жылагъуэ-политикэ IэнатIэми Уэрсей Фаинэ Iуэхум, республикэм, къэралым зэрахуэпэжыр къыщигъэлъэгъуащ.
Уэрсей Фаинэ Темболэт и пхъур дэ зэи тщыгъупщэнкъым.
КIуэкIуэ Ю. А., Чеченов А. А., Храмов К. К., Вербицкий А. И., Къуэшрокъуэ З. Къ., Алътуд Ю. Къ., Амщыкъуэ Ф. Къ., Беппаев С. У., Бечелов И. Б., Бозий Н. М., Вэрокъуэ В. Хъ., Геккиев З. Д., Дзасэжь Хь. У., Дохъущокъуэ М. И., Жаным Р. М., Зумакулов Б. М., Иуан П. М., Къаздэхъу А. Б., Канунников А. Д., Къарэмырзэ Б. С., Къэрмокъуэ Хь. М., Кебеков В. С., Къуэдзокъуэ М. М., Марьяш И. Е., Муталиповэ А. Хь., Саенкэ Т. В., Сэбаншы Р. Къ., Сэхъурокъуэ Хь. Хь., Тау П. Къ., Уянаев К. Хь.-М., Фырэ Р. Б., Хъурей Ф. А., ХьэфIыцIэ М. М., Черкесов Г. М., Щхьэгъэпсо С. Хь., Ефэнды Дж. Къ.
